CELEX: 62015CN0400
Language: hu
Date: 2015-07-23 00:00:00
Title: C-400/15. sz. ügy: A Bundesfinanzhof (Németország) által 2015. július 23-án benyújtott előzetes döntéshozatal iránti kérelem – Landkreis Potsdam-Mittelmark kontra Finanzamt Brandenburg

3.11.2015   
            
            
               HU
            
            
               Az Európai Unió Hivatalos Lapja
            
            
               C 363/19
            
         A Bundesfinanzhof (Németország) által 2015. július 23-án benyújtott előzetes döntéshozatal iránti kérelem – Landkreis Potsdam-Mittelmark kontra Finanzamt Brandenburg
   (C-400/15. sz. ügy)
   (2015/C 363/24)
   Az eljárás nyelve: német
   
      A kérdést előterjesztő bíróság
   
   Bundesfinanzhof
   
      Az alapeljárás felei
   
   
      Felperes: Landkreis Potsdam-Mittelmark
   
      Alperes: Finanzamt Brandenburg
   
      Az előzetes döntéshozatalra előterjesztett kérdések
   
   A német Umsatzsteuergesetz (forgalmi adóról szóló törvény) 15. § -a (1) bekezdésének második mondata úgy rendelkezik, hogy a termékértékesítést, a termékimportot vagy a Közösségen belüli termékbeszerzést nem lehet a vállalkozás céljára végrehajtottnak tekinteni, ha a vállalkozó a terméket 10 %-ot el nem érő mértékben használja a vállalkozása céljára, és e tekintetben a rendelkezés kizárja az adólevonási jogot.
   A rendelkezés a 2004. november 19-i 2004/817/EK tanácsi határozaton (1) alapul, amely felhatalmazza a Németországi Szövetségi Köztársaságot, hogy a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 17. cikkének (2) bekezdésétől eltérően kizárják a héalevonási jogból az árukra és szolgáltatásokra történő kiadásokat, amennyiben az árukat és szolgáltatásokat az adóalany vagy alkalmazottai 90 %-ot meghaladó mértékben magáncélokra vagy általában nem üzleti célokra használják.
   Ez a felhatalmazás – a szövege szerint – csak a tagállamok forgalmi adóra vonatkozó jogszabályainak összehangolásáról szóló 77/388/EGK hatodik irányelv 6. cikkének (2) bekezdésében (a közös hozzáadottértékadó-rendszerről szóló, 2006. november 28-i 2006/112/EK tanácsi irányelv 26. cikkében) szabályozott esetekre vonatkozik, vagy ezenkívül minden olyan esetre, amelyben az árut vagy a szolgáltatást csak részben használják üzleti célokra?
   
      (1)  HL L 357., 33. o.